**Татар телендә гомуми белем бирү оешмаларында укучы балалар өчен**

**татар теленнән республика олимпиадасының**

**мәктәп туры биремнәре**

**(2022-2023 нче уку елы)**

**8 нче сыйныф**

**Максималь балл – 50**

**Үткәрү вакыты – 90 минут**

**Текстны укыгыз.**

Өчиле авылы зур түгел. Биредә бары тик 200 ләп кеше яши. Бу кечкенә авыл искиткеч матур урында урнашкан. Янәшәдә генә саф, чиста сулы чишмә ага, Идел сыман киң елга җәелеп ята. Тирә-якта таулар, җиләк-җимешле аланнар, куе урман булганга, авыл тагын да җанлырак булып күренә.

Наратлыктан ерак түгел генә бер буа бар. Аны тылсымлы, серле буа диләр. Буа тирәсен озын-озын камышлар, төрле куаклар әйләндереп алган, шунлыктан анда су коенучылар бөтенләй күренми диярлек.

Кичен әлеге буа тагын да сәеррәк тоела. Кояш бату белән, суның җаны барлыкка килә. Буа янында берүзең калсаң, курку баса. Җил дә әллә ни пышылдаган кебек, һәм буа тирәсендәге куаклар да нәрсәгәдер елый сыман. Кояш баеганнан соң, буада су коенучылар булмый.

Мөгаен, ниндидер сер бар анда. Буа куркыныч булып тоела, чөнки анда Су анасы яши диләр. Авыл салынганчы ук, ул анда яшәгәндер инде. Кичен буага килгән кешеләрне юри куркытадыр әле. Кешеләр буаның тирә-ягына чүп ташласалар, Су иясе аларны үзенең дөньясына алып кереп китә икән.

А. Сабитовадан

**I. Тестны эшләгез. (12 балл)**

1. Рәт гармониясенә буйсынган сүзләр рәтен табыгыз. **(1 балл)**

а) кечкенә, аланнар, чиста

ә) шомлырак, куркыныч, наратлыктан

б) пышылдаган, дөньясы, камышлар

2. Сүзнең транскрипциясендә хата булган вариантны билгеләгез. **(1 балл)**

а) шомлы – [шомло]

ә) тоела – [тойола]

б) камыш – [ка°мыш]

3. Парсыз саңгырау тартык авазларны табыгыз. **(1 балл)**

а) [б],[в], [г],[ғ],[д],[ж],[җ],[з]

ә) [w],[й],[л],[м],[н],[ң],[р]

б) [х],[һ],[ц],[щ]

4. Нәрсә ул логик басым? **(1 балл)**

а) сөйләмдәге бер сүзне көчле итеп әйтү

ә) сүзнең бер иҗеген башкаларыннан аерып әйтү

б) сүзнең бер иҗеген көчле итеп әйтү

5. Тексттан синоним сүзләрне табып языгыз. **(1 балл)**

а) \_\_\_\_\_\_\_\_\_\_ \_\_\_\_\_\_\_\_\_\_

ә) \_\_\_\_\_\_\_\_\_\_ \_\_\_\_\_\_\_\_\_\_

б) \_\_\_\_\_\_\_\_\_\_ \_\_\_\_\_\_\_\_\_\_

6. Ойконимика нәрсәне өйрәнә? **(1 балл)**

а) су чыганаклары исемнәрен өйрәнә

ә) торак пункт атамаларын өйрәнә

б) ландшафт-рельеф атамаларын өйрәнә

7. *Килим, килик* фигыльләре кайсы фигыль төркемчәсенә карый? **(1 балл)**

а) хикәя фигыль

ә)  боерыкфигыль

б) теләк фигыль

8. Бирелгән сүзләр арасыннан кисәкчәне табыгыз. **(1 балл)**

а) белән

ә) хәтта

б) инде

9. Җөмләнең төре дөрес күрсәтелгән рәтне билгеләгез. **(2 балл)**

*Буа тирәсен озын-озын камышлар, төрле куаклар әйләндереп алган, шунлыктан анда су коенучылар бөтенләй күренми диярлек.*

а) гади җөмлә

ә) синтетик иярченле кушма җөмлә

б) аналитик иярченле кушма җөмлә

10. Иярчен җөмләнең мәгънәсе ягыннан төрен билгеләгез. **(2 балл)**

*Кояш бату белән, суның җаны барлыкка килә.*

а) синтетик иярчен сәбәп җөмлә

ә) синтетик иярчен максат җөмлә

б) синтетик иярчен вакыт җөмлә

**II. Теоретик бирем. (16 балл)**

Орфографик принциплар турында языгыз. Һәр төренә өчәр мисал китерегез.

**III. Гамәли-иҗади бирем. (22 балл)**

1. *Кешеләр буаның тирә-ягына чүп ташласалар, Су анасы аларны яратмый.* Табигатьне саклау турында текст төзеп языгыз (15 җөмлә). ***(15 балл)***

2. *Иртә торгач та, Су анасы буада коенган* җөмләсендәге *торгач* сүзенә морфологик анализның дөрес вариантын күрсәтегез. ***(7 балл)***

а) фигыль, затланышлы, III төр хәл фигыль, барлыкта, җөмләдә хәл булып килә;

ә) фигыль, затланышсыз, II төр хәл фигыль, барлыкта, зат-сан белән төрләнми, җөмләдә тәмамлык булып килгән;

б) фигыль, затланышсыз, III төр хәл фигыль, барлыкта, зат-сан белән төрләнми, җөмләдә хәл булып килә.